อาลัย “ชัย ชิดชอบ” อดีตประธานสภาฯ เสียชีวิตอย่างสงบด้วยวัย 91 ปี
อาลัย "ชัย ชิดชอบ" อดีตประธานรัฐสภา เสียชีวิตอย่างสงบด้วยวัย 91 ปี ที่บ้านพัก จ.บุรีรัมย์
อาลัย "ชัย ชิดชอบ" อดีตประธานรัฐสภา เสียชีวิตอย่างสงบด้วยวัย 91 ปี ที่บ้านพัก จ.บุรีรัมย์
24 ม.ค. 2563

ผู้สื่อข่าวรายงานว่า นายชัย ชิดชอบ อดีตประธานรัฐสภา ได้เสียชีวิตลงแล้วอย่างสงบ ในวัย 91 ปี เมื่อเวลา 08.00 น. ที่บ้าน จ.บุรีรัมย์
สำหรับนายชัย ชิดชอบ อดีตประธานรัฐสภา และอดีตประธานสภาผู้แทนราษฎร เป็นสมาชิกสภาผู้แทนราษฎร (ส.ส.) หลายสมัย และสมาชิกวุฒิสภา (ส.ว.) จังหวัดบุรีรัมย์
นายชัย ชิดชอบ เกิดที่บ้านเพี้ยราม ตำบลเพี้ยราม อำเภอเมืองสุรินทร์ จังหวัดสุรินทร์ เป็นบุตรของนายเมียศ กับนางเรียด ชิดชอบ จบการศึกษาชั้นมัธยมปลายจากโรงเรียนสุรวิทยาคาร จังหวัดสุรินทร์ ต่อมาเมื่อรัฐธรรมนูญแห่งราชอาณาจักไทย พ.ศ.2540 กำหนดให้ ส.ส.ต้องจบปริญญาตรี นายชัย ชิดชอบ จึงสมัครเรียนต่อศิลปศาสตรบัณฑิต สาขารัฐศาสตร์ มหาวิทยาลัยรามคำแหง ปริญญาตรี  สาขาส่งเสริมการเกษตรและสหกรณ์บัณฑิต มหาวิทยาลัยสุโขทัยธรรมาธิราช และศิลปศาสตรมหาบัณฑิต สาขารัฐศาสตร์ มหาวิทยาลัยรามคำแหง
ด้านชีวิตครอบครัว นายชัย ชิดชอบ สมรสกับนางลออ ชิดชอบ มีบุตรด้วยกัน 6 คน ซึ่ง 2 ใน 6 คนนั้น คือนายศักดิ์สยาม ชิดชอบ รัฐมนตรีว่าการกระทรวงคมนาคม และนายเนวิน ชิดชอบ ประธานบริหารสโมสรฟุตบอลบุรีรัมย์ยูไนเต็ด